നര്മത്തിന്റെ മുനയുള്ള നിശിത ശരങ്ങള് കാലത്തോടൊപ്പം ചേര്ന്നു നിന്നുകൊണ്ട് സമൂഹത്തെ നവീകരിക്കുക എന്നതാണ് കലാകാരന്റെ ധര്മം. അധികാര രാഷ്ട്രീയത്തിന്റെ പൊള്ളത്തരങ്ങള് ചൂണ്ടിക്കാണിക്കുന്നതില് കാര്ട്ടൂണ് എന്ന കലാരൂപത്തെ ഉപാധിയായി തെരഞ്ഞടുക്കുന്നതില് കാണിച്ച നിശിതബുദ്ധിയാണ് യേശുദാസന് എന്ന കാര്ട്ടൂണിസ്റ്റിന്റെ മഹിമയായി ഇന്നു നാം തിരിച്ചറിയുന്നത്. കൂരമ്ബു പോലെ മുറിവേല്പ്പിക്കുമ്ബോഴും വരയിലെ ചന്ദനശീതളമായ നര്മത്തിലൂടെ ആ മുറിപ്പാടുകള് അപ്പോള് തന്നെ മായ്ച്ചുകളയാന് അദ്ദേഹത്തിനുണ്ടായിരുന്ന അസാമാന്യമായ സിദ്ധിവിശേഷം കാര്ട്ടൂണുകളുടെ കുലപതിയെന്ന പട്ടം ചാര്ത്തി നല്കി. ജനങ്ങളുടെ അഭിലാഷവും അഭിപ്രായവും എന്താണെന്ന് അധികാരികളെ അറിയിക്കാന് തന്റെ വരകളെ സമര്ഥമായി ഉപയോഗിക്കുകയും ചെയ്തു. മാവേലിക്കരയിലെ ഒരു സാധാരണ കുടുംബത്തില് ജനിച്ച് ഇല്ലായ്മയോടു പടവെട്ടിക്കയറിയ അദ്ദേഹത്തിന് ജനമനസ് കരതലാമലകം പോലെ ഹൃദിസ്ഥമായിരുന്നു. ആ വരയുടെ ശക്തിയും കാന്തിയും പിന്നാലെ വന്നവര്ക്ക് പ്രചോദനമായപ്പോള് അവരും ജനപക്ഷത്തു നിലയുറപ്പിച്ചു. വിഖ്യാതനായ ശങ്കറിന്റെ ശങ്കേഴ്സ് വീക്കിലിയിലൂടെ വരയുടെ മര്മം പഠിച്ച യേശുദാസന് ഏതു സമയത്ത് എങ്ങനെ പ്രഹരിക്കണമെന്നു തീര്ച്ചയുണ്ടായിരുന്നു. എന്നാല് ഡല്ഹിയിലേക്കു പോകുന്നതിനു മുന്പേ വരയിലെ വൈഭവം വ്യക്തമാക്കിയ സന്ദര്ഭങ്ങളുണ്ടായി. 1955ല് കോട്ടയത്തുനിന്ന് പന്തളം കെ.പിയുടെ പത്രാധിപത്യത്തില് പ്രസിദ്ധപ്പെടുത്തിയ അശോക എന്ന ആക്ഷേപഹാസ്യ മാസികയില് രാജ്യാന്തര രാഷ്ട്രീയം വരച്ചുകൊണ്ടായിരുന്നു അരങ്ങേറ്റം. നാല് വര്ഷം കഴിഞ്ഞപ്പോള് ജനയുഗം ഓഫീസിലേക്ക് വരയ്ക്കാനുള്ള ആഗ്രഹവുമായെത്തിയ അദ്ദേഹത്തെ പത്രാധിപര് എന്. ഗോപിനാഥന് നായര്, കാമ്ബിശേരി കരുണാകരന്, തെങ്ങമം ബാലകൃഷ്ണപിള്ള, വൈക്കം ചന്ദ്രശേഖരന് നായര് എന്നിവരാണ് മറ്റൊരു ലോകത്തിലേക്കു നയിച്ചത്. ജനയുഗം ആഴ്ചപ്പതിപ്പിലെ കുട്ടിവരയില് ഉടലെടുത്ത ചന്തു എന്ന കാര്ട്ടൂണിന് വലിയ ജനപ്രീതി ലഭിച്ചു. വിമോചന സമരത്തിന്റെ നാളുകളില് മലയാളത്തിലെ ശ്രദ്ധിക്കപ്പെട്ട ആദ്യ പോക്കറ്റ് കാര്ട്ടൂണായ കിട്ടുമ്മാവന് തുടങ്ങി. കിട്ടുമ്മാവനൊപ്പം പ്രത്യക്ഷപ്പെട്ട മറ്റു കഥാപാത്രങ്ങളും തരംഗമായി. തുടര്ന്നാണ് ശങ്കേര്സ് വീക്കിലിയിലേക്കുള്ള മാറ്റം. കാര്ട്ടൂണിന് ശുദ്ധനര്മത്തിനപ്പുറം സാധ്യതകളുണ്ടെന്ന് ശങ്കറിന്റെ ശിക്ഷണത്തിലൂടെയാണ് ബോധ്യപ്പെട്ടത്. ഭരണാധികാരികളെ നര്മം പുരട്ടിയ നിശിതാസ്ത്രങ്ങള് കൊണ്ട് നിഷ്കരുണം വിമര്ശിക്കേണ്ടതിന്റെ ബാലപാഠങ്ങള് പഠിച്ച് വീണ്ടും ജനയുഗത്തിലെത്തിയത് കേരള രാഷ്ട്രീയം പുതിയ സഖ്യങ്ങള് തേടുന്ന സന്ദിഗ്ധ ഘട്ടത്തില്. വെറും വരയും ചിരിയുമാകരുത് എന്ന നിഷ്കര്ഷ പുലര്ത്തിയതോടെ കാര്ട്ടൂണിന് ഗൗരവം കൈവന്നു. തനതായ ശൈലിയിലേക്കു മാറിയത് കൃത്യമായ നിരീക്ഷണത്തിലൂടെയും പഠനത്തിലൂടെയും. ഓരോ വ്യക്തിയുടെയും ശരീരഭാഷയും രൂപവിശേഷങ്ങളും മാത്രമല്ല, അവരുടെ ആത്മസത്ത കൂടി ആ അന്വേഷണത്തിലുണ്ടായിരുന്നു. ഇഎംഎസിന്റെ ബുദ്ധിവൈഭവവും എംഎന്റെ നിഷ്കളങ്കതയും കെ.ആര്. ഗൗരിയുടെ നിശ്ചയദാര്ഢ്യവുമെല്ലാം അനായാസം കോറിയിട്ടപ്പോള് അത് മലയാളിക്ക് മറക്കാനാവാത്ത അനുഭവമായി. കലയും സാഹിത്യവും സിനിമയും രാഷ്ട്രീയവുമെല്ലാം സംഗമിക്കുന്ന ജനയുഗത്തിലെ അന്തരീക്ഷവും അനുകൂല ഘടകമായി. അവിടെ വന്നിരുന്ന പ്രശസ്തരുമായുള്ള പരിചയവും അവരെ അടുത്തറിയാനുള്ള അവസരവും യേശുദാസനെ തുണച്ചു. ഈ നിരീക്ഷണ കൗതുകം നിലനിര്ത്തുന്നതിന് പൊതുസമ്മേനങ്ങളിലും സാഹിത്യോത്സവങ്ങളിലും ശ്രോതാവായി എത്തുമായിരുന്നു അദ്ദേഹം. സൗമ്യനും വിനയാന്വിതനുമായ യേശുദാസന്റെ പുഞ്ചിരി തൂകുന്ന മുഖം ആരെയും നിരായുധരാക്കുന്നതായിരുന്നു. വളരെ കുറിച്ചു മാത്രം സംസാരിക്കുന്ന അദ്ദേഹം തന്റെ സുചിന്തിതമായ അഭിപ്രായത്തിലേക്ക് മറ്റുള്ളവരെയും അടുപ്പിക്കുന്നതിലും വൈഭവം കാണിച്ചു. തന്നോട് അഭിപ്രായ ഭിന്നത പ്രകടിപ്പിക്കുന്നവരുമായി സന്ധി ചെയ്യുന്നതിലുള്ള വൈമുഖ്യം വ്യക്തിപരമായി ചില്ലറ നഷ്ടങ്ങള് അദ്ദേഹത്തിന് ഉണ്ടാക്കിയിട്ടുണ്ട്. എന്നാല് സമവായത്തിനു കാത്തുനില്ക്കാതെ തന്റേതായ പാതയിലൂടെ സഞ്ചരിക്കാനുള്ള തന്റേടമാണ് പലപ്പോഴും പ്രകടിപ്പിച്ചിട്ടുള്ളത്. ശങ്കറിനെപ്പോലെ സ്വന്തമായി ഹാസ്യ പ്രസിദ്ധീകരണങ്ങള് തുടങ്ങണമെന്ന ആവേശം അസാധു, കട്ട്കട്ട്, ടക്ടക് തുടങ്ങിയ പ്രസിദ്ധീകരണങ്ങള്ക്കു നിമിത്തമായി. എന്നാല് അവയ്ക്കുവേണ്ടി സാമ്ബത്തിക ഭദ്രത തകര്ക്കേണ്ടിവരുമെന്നു കണ്ടപ്പോഴാണ് മലയാള മനോരമയില് സ്റ്റാഫ് കാര്ട്ടൂണിസ്റ്റായി ചേര്ന്നത്. യേശുദാസന്റെ വിയോഗം മെട്രൊ വാര്ത്തയുടെ തീരാനഷ്ടം കൂടിയാണ്. മെട്രൊ വാര്ത്തയുടെ ആരംഭകാലത്ത് ചീഫ് കാര്ട്ടൂണിസ്റ്റായിരുന്ന അദ്ദേഹത്തിന്റെ സക്രിയമായ ഇടപെടലുകള് മറക്കാവുന്നതല്ല. ഓരോ കാര്ട്ടൂണ് സാധ്യതയിലും ആവേശം കൊള്ളുന്ന യേശുദാസന് യുവതലമുറയുടെ പ്രിയപ്പെട്ട പാഠപുസ്തകമായിരുന്നു. മലയാളത്തിലെ പോക്കറ്റ് കാര്ട്ടൂണുകളുടെ തുടക്കക്കാരനായ യേശുദാസന് അവസാനം തുടങ്ങിവച്ച പോക്കറ്റ് കാര്ട്ടൂണാണ് മെട്രൊ മാഡം എന്നതും ഞങ്ങള് നന്ദിയോടെ അനുസ്മരിക്കുന്നു. അദ്ദേഹത്തിന്റെ ധ്യാനനിമിഷങ്ങളില് ജന്മംകൊണ്ട കാര്ട്ടൂണുകള് കാലങ്ങളോളം പുതുമ മായാതെ നമ്മോടൊപ്പം ഉണ്ടാകുമെന്നതില് തര്ക്കമില്ല. സമാദരണീയ സുഹൃത്തിന് സ്നേഹാഞ്ജലി!